《此日不足惜》
金朝·元好问

此日不足惜，此酒不可无。颇怪昌黎公，亦复为世儒。

天生至神物，与人作华胥。一酌舌本强，二酌燥吻濡。

三酌动高兴，四酌色敷腴。连绵五六酌，枯肠润如酥。

眼花耳热后，万物寄一壶。十酌未渠央，百觚亦奚拘。

人生一世间，忽若过隙驹。有酒不解饮，问君谁与娱。

君不见东家骑■李，胆满六尺躯。万言黄石策，八阵夔州图。

酒酣起舞不称意，长吁青云指夷吾。又不见西家紫髯郎，老气雄万夫。

狂歌饮燕市，击筑声呜呜。倚天长剑插少室，颇欲四海皆东湖。

鹰扬虎视今焉如，河山永隔黄公垆。衔杯直待秋井塌，青苔白骨怜君愚。

少年觅计生白须，扪参历井无危途。荣不满睫良区区，就令一朝便得八州督，争似高吟大醉穷朝晡。

馀名安得润枯骨，四十岂不知头颅。此日不足惜，此酒不可无。

太虚为室月为烛，醉倒不用春风扶。

作者简介：元好（hào）问（1190年8月10日—1257年10月12日），字裕之，号遗山，世称遗山先生。太原秀容（今山西忻州）人。金代著名文学家、历史学家。元好问是宋金对峙时期北方文学的主要代表、文坛盟主，又是金元之际在文学上承前启后的桥梁，被尊为“北方文雄”、“一代文宗”。他擅作诗、文、词、曲。其中以诗作成就最高，其“丧乱诗”尤为有名；其词为金代一朝之冠，可与两宋名家媲美；其散曲虽传世不多，但当时影响很大，有倡导之功。有《元遗山先生全集》、《中州集》。